Diari Oficial de la Generalitat Valenciana


Sumari del DOGV 9952, del 07-10-2024 (2024/10768)

RESOLUCIÓ de 3 d'octubre de 2024, del director general de Labora Servici Valencià d’Ocupació i Formació, per la qual s’aprova la convocatòria de la primera etapa de les subvencions per al desenrotllament del programa mixt d’ocupació formació Acció Inserta destinat a persones amb dificultats d’inserció laboral o en situació de vulnerabilitat, per a l’exercici pressupostari 2024, en aplicació de l’Orde 23/2024, de 3 de setembre, de la Conselleria d’Educació, Cultura, Universitats i Ocupació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9952

Data del DOGV
:   07-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10279

CVE
:   VXPP-P-6614-85357

Data del document
:   03-10-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * inserció professional
    * política d'ajudes
    * legislació
    * política d'ocupació
    * ajuda pública
    * ajuda a l'ocupació

En la Llei de pressupostos de la Generalitat per a l’exercici 2024, dins del programa 322.C02 «Formació i qualificació professional», s’inclou la línia de subvenció S0452, dirigida a subvencionar el programa mixt d’ocupació formació POCV, amb una dotació de 72.226.855,00 d’euros.

En virtut del que s’ha exposat i d’acord amb el que preveu l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la Direcció General de Labora Servici Valencià d’Ocupació i Formació procedix a dictar resolució d’aprovació amb càrrec a l’exercici pressupostari 2024 de la convocatòria de subvencions, en aplicació de l’Orde 23/2024, de 3 de setembre, de la Conselleria d’Educació, Cultura, Universitats i Ocupació, per la qual s’aproven les bases reguladores de la concessió de subvencions dels programes Escoles Taller, Tallers d’Ocupació i altres programes públics mixtos d’ocupació formació.

RESOLC

*Primer. Aprovació de la convocatòria i indicació de les bases reguladores de les subvencions*

Es convoquen per a l’exercici 2024 subvencions per al desenrotllament de la primera etapa del programa mixt d’ocupació-formació Acció Inserta, amb càrrec al Programa operatiu del Fons Social Europeu Plus de la Comunitat Valenciana 2021-2027 en aplicació de l’Orde 23/2024, de 3 de setembre, de la Conselleria d’Educació, Cultura, Universitats i Ocupació, per la qual s’aproven les bases reguladores de la concessió de subvencions dels programes Escoles Taller, Tallers d’Ocupació i altres programes públics mixtos d’ocupació formació, publicades en el DOGV de 9 de setembre de 2024.

Este programa va destinat a les persones amb dificultats d’inserció laboral o en situació de vulnerabilitat que arreplega la Llei 3/2023, de 28 de febrer, d’ocupació, així com els arreplegats en l’article 9.1 de l’Orde 23/2024, de 3 de setembre.

*Segon. Finançament i import de la convocatòria*

Es destina per a atendre les subvencions un import global màxim de 9.900.000,00 euros amb càrrec a la línia pressupostària S0452 del capítol 4 del subprograma 322.C02, del pressupost de Labora Servici Valencià d’Ocupació i Formació, d’ara en avant Labora, per a l’exercici 2024, amb la següent distribució territorial de caràcter estimatiu:

|  |  |
| --- | --- |
| *Província* | *Import* |
| Alacant | 3.575.000,00 € |
| Castelló | 2.337.000,00 € |
| València | 3.988.000,00 € |
| Total | 9.900.000,00 € |

Esta actuació està cofinançada per la Unió Europea a través del Programa operatiu del Fons Social Europeu Plus de la Comunitat Valenciana 2021-2027.

La dotació d’esta convocatòria es podrà incrementar si concorre algun dels casos que preveu l’article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que s’haurà de publicar en el *Diari Oficial de la Generalitat Valenciana*. Esta publicitat no implicarà l’obertura de termini per a presentar noves sol·licituds ni l’inici d’un nou còmput de termini per a resoldre.

Les ajudes a la formació que regula esta resolució són compatibles amb el mercat interior, d’acord amb l’article 107, apartat 1 del Tractat de funcionament de la Unió Europea, i queden dispensades de l’obligació de notificació que establix l’article 108, apartat 3, del tractat, i de comunicar d’acord amb el que preveu l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reunixen tots els requisits del citat article 107.1, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.

*Tercer. Objecte i condicions de la concessió de les subvencions*

La present resolució té per objecte convocar per a l’exercici 2024, a través del procediment de concurrència competitiva, subvencions destinades al desenrotllament en l’àmbit de la Comunitat Valenciana, del programa mixt d’ocupació formació Acció Inserta.

El citat programa mixt d’ocupació formació Acció Inserta té com a objectiu millorar la qualificació professional de les persones participants en els termes arreplegats en l’article 29.2 del Reial decret 818/2021, de 28 de setembre, pel qual es regulen els programes comuns d’activació per a l’ús del Sistema Nacional d’Ocupació.

D’acord amb el que preveuen les bases reguladores, en esta primera etapa es desenrotllaran especialitats completes, dirigides a l’obtenció dels certificats professionals de nivell 1.

Els projectes desenrotllaran especialitats conduents a l’obtenció de certificats professionals complets, per a la qual cosa hauran de complir tots els requisits establits en el Reial decret 659/2023, de 18 de juliol, pel qual desplega l’ordenació del sistema de formació professional i tots els aspectes de l’Orde ESS/1897/2013, de 10 d’octubre, per la qual es desplega el Reial decret 34/2008, de 18 de gener, pel qual es regulen els certificats de professionalitat, que no contradiguen el que regulen el Reial decret 659/2023 i els reials decrets pels quals s’establixen certificats professionals.

Els projectes Acció Inserta tindran una duració de 6 mesos en la primera etapa i la duració dels contractes de treball subscrits amb l’alumnat/treballador no podrà excedir la data de finalització d’esta etapa de formació en alternança amb el treball, dirigida a l’aprenentatge, la qualificació i l’adquisició d’experiència professional; a estos efectes es dedicarà a formació per a l’ocupació un mínim del 35 % de la duració de l’etapa.

Ateses les necessitats detectades en matèria de qualificació inserció en cada província, d’acord amb el que preveu l’article 1.4 de les bases reguladores, tenen la consideració d’àrees professionals prioritàries amb el grau de prioritat que s’assenyala les àrees que s’indiquen en l’annex d’esta resolució.

D’acord amb el que establix l’article 2.5 de l’Orde de bases 23/2024, de 3 de setembre, els municipis de menys de 50.000 habitants podran sol·licitar un màxim d’un projecte.

D’acord amb el que preveu l’article 6.1 de les bases reguladores, durant esta primera etapa s’impartirà la següent formació complementària de caràcter modular:

– FCOS02 Formació Bàsica de Riscos Laborals, de 30 hores de duració.

– FCOO03 Inserció Laboral, Sensibilització Mediambiental i Igualtat de Gènere, de 10 hores de duració.

– FCOI02 Alfabetització Informàtica: Informàtica i Internet, de 25 hores de duració.

– CTRI0001 Igualtat i No Discriminació en l’Àmbit Laboral, de 12 hores de duració.

La formació complementària corresponent al mòdul FCOS02 Formació Bàsica de Riscos Laborals s’impartirà a l’inici del projecte.

A més, podran impartir-se altres mòduls complementaris, com idiomes, treball en equip o *coaching*.

Les entitats hauran de disposar de la inscripció en les especialitats complementàries abans que finalitze el termini de presentació de sol·licituds.

Si és el cas, es tindran en compte en tots els projectes les previsions que arreplega l’apartat 2 i 3 de l’article 6 de l’Orde de bases relativa als programes específics i les accions formatives previstes per a l’alumnat que no haja aconseguit els objectius de l’Educació Secundària Obligatòria o equivalent, o que, tot i estar en possessió del títol de graduat o graduada en ESO, no haja obtingut el títol de Batxillerat o equivalent.

*Quart. Entitats beneficiàries*

Podran promoure els projectes del programa mixt d’ocupació formació Acció Inserta i ser entitats beneficiàries, en les condicions i amb els requisits que s’assenyalen en l’article 2 de l’Orde de bases:

a) Les entitats locals territorials de la Comunitat Valenciana, els seus organismes autònoms i entitats amb competències en matèria de promoció d’ocupació, dependents o assimilades a estes, la titularitat dels quals corresponga íntegrament a estes entitats locals.

Les mancomunitats i altres agrupacions d’entitats locals territorials de la Comunitat Valenciana amb personalitat jurídica pròpia que tinguen, explícitament entre els seus principals fins constitutius, el foment de l’ocupació podran ser beneficiàries de les ajudes sempre que la mancomunitat o agrupació es presente en una única sol·licitud i l’àmbit d’actuació del projecte es desenrotlle almenys en dos municipis de la mancomunitat o agrupació.

D’acord amb el que preveu l’article 11.2 de l’LGS, els membres associats de l’entitat beneficiària que es comprometen a efectuar la totalitat o part de les activitats que fonamenten la concessió de la subvenció en nom i per compte del primer, tindran igualment la consideració de persones beneficiàries.

b) Òrgans, organismes autònoms o altres ens públics dependents de l’Administració de la comunitat autònoma.

c) Associacions, fundacions i altres entitats privades, totes sense ànim de lucre, amb almenys una delegació en el territori de la Comunitat Valenciana, legalment constituïdes de conformitat amb la seua normativa reguladora específica, amb personalitat jurídica pròpia i capacitat plena d’obrar i inscrites en el registre corresponent.

d) Les entitats firmants d’acords/pactes territorials per l’ocupació constituïts a l’empara de la corresponent normativa reguladora de la Comunitat Valenciana podran ser beneficiàries de les ajudes sempre que estes presenten una única sol·licitud que podrà ser formulada per una de les entitats locals que l’haja subscrit, que haurà de disposar de l’acreditació en les especialitats incloses en el projecte.

Les entitats firmants de l’acord o pacte podran avalar, per tant, una única sol·licitud, el projecte de la qual s’haurà de desplegar almenys en dos municipis dels que conformen l’acord o el pacte. Per a l’admissió de la sol·licitud, el projecte l’hauran d’aprovar totes les entitats locals, els agents socials i econòmics que hagen subscrit l’acord o el pacte, i s’haurà d’aportar el document que ho avale, així com els acords corresponents del ple de la corporació i, si és el cas, els convenis interadministratius en què es regulen expressament els compromisos assumits per a desplegar el projecte.

*Quint. Persones destinatàries*

L’alumnat haurà de complir, en la data d’incorporació al projecte, els requisits mínims establits en l’article 4.1 de l’Orde per la qual s’aproven les bases reguladores:

a) Complir els requisits establits en la normativa d’aplicació per a formalitzar un contracte de formació en alternança.

b) Ser desocupades, segons la definició que conté l’article 4.1.*a*  de l’Orde de bases.

La situació laboral de l’alumnat en el moment d’incorporar-se a la primera etapa determinarà la seua condició de persona desocupada per a les dos etapes.

c) Complir els requisits establits per a l’accés a les accions formatives que estipula la normativa reguladora dels certificats professionals o els requisits establits en els programes formatius de les especialitats en cas que es tracte d’especialitats no vinculades a l’obtenció de certificats.

Així mateix, d’acord amb el que preveu l’article 9.1 de la mateixa orde, sempre que complisquen els requisits mínims, són programes específics per a persones pertanyents als col·lectius amb més dificultats d’inserció laboral o en situació de vulnerabilitat que allí s’arrepleguen.

En la preselecció de les persones participants col·laboraran els servicis socials de les entitats locals amb la finalitat que la selecció definitiva de l’alumnat es concrete en persones pertanyents als citats col·lectius, i a este efecte els servicis socials certificaran a través d’una llista ordenada de més a menys puntuació els resultats obtinguts, atorgant un punt per cada un dels col·lectius en els quals es puga enquadrar a una mateixa persona.

D’acord amb les instruccions que s’aproven reguladores del procediment de preselecció i selecció definitiva, la selecció de l’alumnat treballador, en tot cas, serà precedida de la tramitació d’una oferta de servicis formatius per part de Labora; es garantirà un percentatge d’almenys el 50 % de dones entre les persones participants en els projectes.

L’entitat haurà d’aportar a Labora la llista de persones candidates i haurà d’haver comprovat anteriorment que es troben registrades com a demandants d’ocupació en un Espai Labora, per a poder incloure-les en l’oferta de servicis formatius.

L’alumnat haurà de ser major de 16 anys i a més estar en edat de treballar com a mínim fins a la finalització del projecte. En el cas de menors de 18 anys, però majors de 16, hauran d’aportar-se els consentiments i les autoritzacions preceptius.

*Sext. Personal directiu, docent i auxiliar administratiu*

1. Per a la selecció del personal de direcció, docent i auxiliar administratiu participant en els projectes, la Comissió Mixta de Selecció que preveu l’article 15 de l’Orde de bases establirà el procediment de selecció que cal seguir i els criteris de baremació dels mèrits d’acord amb les instruccions de la Direcció General de Labora sobre les bases del procediment selectiu i els barems aplicables, i es considerarà la major adequació de l’experiència i la qualificació al lloc de treball oferit com a criteris estratègics i, per tant, prioritaris.

2. Com a procediment per a la preselecció de les persones candidates a estos llocs, s’utilitzarà preferentment oferta d’ocupació tramitada per l’Espai Labora que corresponga, convocatòria pública o les dos.

3. Per al personal docent, a més dels procediments assenyalats, podrà utilitzar-se com a procediment per a la selecció que esta es realitze mitjançant la incorporació de personal que figure prèviament en les borses d’ocupació de personal expert docent, constituïdes a l’empara del Decret 220/2017, de 29 de desembre, del Consell, pel qual es regula la borsa d’ocupació temporal de personal docent i s’aproven les bases del procediment de selecció i nomenament per a realitzar accions formatives en les quals participe Labora.

Sense perjuí del que establisca la normativa reguladora dels certificats professionals o el programa formatiu de les especialitats que hagen d’impartir-se en els projectes, les persones candidates hauran de complir els requisits que assenyala l’article 16.2 de l’Orde de bases.

4. La Comissió Mixta de Selecció podrà aprovar, a proposta de l’entitat promotora, la continuïtat de personal contractat anteriorment en altres programes mixtos d’ocupació formació gestionats per l’entitat beneficiària, inclosos els que hagen adquirit la condició de fixos de plantilla o contractats indefinits de les entitats beneficiàries, de conformitat amb el que establix l’article 34.2 del Reial decret 818/2021, de 28 de setembre. En estos supòsits no es realitzarà procés de selecció i la Comissió de Selecció, després de comprovar el compliment dels requisits, aprovarà esta proposta.

*Sèptim. Lloc i termini de presentació de sol·licituds*

1. D’acord amb el que preveu l’article 14.2 de la Llei 39/2015, d’1 d’octubre, del procediment administratiu comú de les administracions públiques, a l’efecte de presentació de sol·licituds, la documentació que ha d’acompanyar la sol·licitud, la sol·licitud de bestreta, la presentació de la documentació justificativa, o qualsevol altra documentació relacionada amb esta convocatòria, en tot cas, els interessats estaran obligats a relacionar-se a través de mitjans electrònics amb les administracions públiques per a fer qualsevol tràmit d’un procediment administratiu.

2. Per a fer la presentació telemàtica de les sol·licituds, s’accedirà a la seu electrònica de la Generalitat (<https://sede.gva.es>), des d’a on es podrà accedir al tràmit de presentació de sol·licituds a ajudes de Labora, o de la web www.labora.gva.es, a través de l’enllaç “Sol·licitud telemàtica”. Per a això, la persona sol·licitant haurà de disposar de firma electrònica avançada, bé amb el certificat reconegut d’entitat (persones jurídiques) o bé amb el certificat reconegut per a ciutadans (persona física), o un certificat de representant d’entitat admesos per la seu electrònica de la Generalitat (<https://sede.gva.es>). En el cas que es presente un certificat digital de persona física i que s’actue en representació d’una persona jurídica, s’haurà d’inscriure prèviament en el Registre de representacions de caràcter voluntari davant de la Generalitat per a fer tràmits per via telemàtica.

3. El termini de presentació de sol·licituds serà de deu dies hàbils a comptar de l’endemà de la publicació de la convocatòria.

*Octau. Documentació i informació que s’ha d’adjuntar amb la sol·licitud*

1. Documentació que ha de presentar l’entitat sol·licitant. En el cas de mancomunitats o agrupacions d’entitats locals constituïdes en acords o pactes per l’ocupació, la documentació indicada en l’apartat següent l’ha d’aportar cada un dels membres que es comprometa a efectuar la totalitat o part de les activitats en nom i per compte del primer.

2. Les sol·licituds, que haurà d’efectuar la persona que representa legalment l’entitat, s’acompanyaran de la documentació següent, per a la qual cosa s’han d’utilitzar, si és el cas, els models normalitzats disponibles en la pàgina web www.labora.gva.es:

a) Autorització expressa a Labora Servici Valencià d’Ocupació i Formació perquè comprove les dades d’identitat del sol·licitant o, en cas de tractar-se d’una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l’òrgan instructor estarà facultat per a efectuar les actuacions que siguen procedents per tal d’aclarir-la. Si el sol·licitant no dona el seu consentiment, haurà d’aportar una fotocòpia del document nacional d’identitat.

Quan es tracte d’una persona jurídica, s’haurà d’aportar, a més, documentació acreditativa i identificativa d’esta consistent en una còpia de l’escriptura de constitució/estatuts actualitzada i acreditació de la inscripció en el Registre Mercantil o el registre corresponent i, si és el cas, poders de representació.

Quan es tracte d’una mancomunitat o una agrupació d’entitats locals constituïdes en acords o pactes per l’ocupació, cada un dels membres que es comprometen a efectuar la totalitat o part de les activitats en nom i per compte del primer hauran de presentar un certificat emés per l’òrgan competent amb el detall dels compromisos assumits per cada un dels membres, així com l’autorització de la concessió i el pagament de la subvenció a l’entitat sol·licitant.

A més, en el cas d’acords/pactes territorials, s’haurà de presentar, juntament amb la sol·licitud, un document acreditatiu de l’acord adoptat per a l’execució del projecte per l’òrgan de govern de l’acord o pacte territorial que garantisca que ha sigut aprovat per totes les entitats locals, els agents socials i econòmics que hagen subscrit l’acord o pacte, així com els corresponents acords del ple de la corporació i, si és el cas, els convenis interadministratius en el qual es regulen expressament els compromisos assumits per al desenrotllament del projecte.

b) Declaració responsable de no trobar-se en cap dels supòsits de l’article 13.2 i 3, de la Llei 38/2003, de 17 de novembre, general de subvencions (d’ara en avant, LGS), segons el model normalitzat, així com de no ser deutor per resolució de procedència de reintegrament, tant en el moment de la concessió com en el del cobrament de la subvenció.

c) Documentació d’identificació fiscal de l’entitat sol·licitant.

d) Autorització a Labora Servici Valencià d’Ocupació i Formació perquè obtinga de manera directa a través de certificats telemàtics l’acreditació del compliment d’obligacions tributàries i davant de la Seguretat Social, en els termes que preveuen els articles 18 i 19 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, d’ara en avant, RLGS.

No obstant això, el sol·licitant podrà denegar expressament esta autorització, per a la qual cosa ha d’aportar les certificacions que a continuació es detallen, i que tindran un període de validesa de sis mesos, a comptar de la data de la seua expedició d’acord amb el que establix l’article 23.3 de l’RLGS:

– De l’Agència Estatal d’Administració Tributària, el certificat que acredite que la persona sol·licitant es troba al corrent de les seues obligacions tributàries.

– De la Tresoreria General de la Seguretat Social, el certificat acreditatiu del fet que la persona sol·licitant es troba al corrent en el compliment de les seues obligacions.

– De l’Agència Tributària Valenciana (ATV), el certificat acreditatiu que no té deutes de naturalesa tributària amb la Generalitat.

e) Certificat de situació en el cens d’activitats econòmiques de l’AEAT i documents acreditatius de l’últim abonament de l’impost d’activitats econòmiques (IAE) corresponent a les activitats de formació en alta en els epígrafs del grup 932 o l’epígraf 933.9, o declaració responsable de la seua exempció o no subjecció, si és el cas.

f) Declaració responsable de l’entitat sol·licitant sobre el compliment de la normativa sobre integració laboral de persones amb discapacitat o, si és el cas, l’exempció d’esta obligació, segons el que establix el Decret 279/2004, del Consell, de 17 de desembre.

g) En el cas de pactes per l’ocupació, acreditació de la seua inscripció en el Registre de pactes territorials per l’ocupació i desenrotllament local participatiu i sostenible de la Comunitat Valenciana, regulat en l’article 11 del Decret 235/2022 de 30 de desembre, del Consell, sobre pactes territorials per l’ocupació, o, en defecte d’això, acreditació d’haver sol·licitat la inscripció en este. En este últim cas, la concessió de la subvenció quedarà supeditada a la inscripció efectiva en el registre, segons el que disposa l’article 12.2 del Decret 235/2022.

3. Informació que s’ha d’adjuntar a la sol·licitud.

a) Certificat acreditatiu del finançament de la part del cost del projecte no subvencionada, ja que s’entén que queda per compte de l’entitat beneficiària la diferència de finançament necessari per a l’execució total de l’activitat subvencionada. El seu incompliment serà tingut en compte com a causa de minoració.

b) Documentació acreditativa de la titularitat jurídica de l’objecte d’actuació i de la disponibilitat que té per a l’execució de l’obra o el servici previstos. En cas de titularitat privada, escriptura pública de cessió per a ús públic per un termini no inferior a vint-i-cinc anys. L’òrgan instructor podrà eximir d’este requisit, i substituir-lo per l’autorització dels i les titulars, determinades entitats pel caràcter social de l’obra o el servici que s’haja de realitzar, i les circumstàncies de l’exempció s’hauran d’acreditar degudament en l’expedient.

c) Dades de domiciliació bancària, que s’obtindrà d’acord amb el procediment que regula l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i s’aplicarà el tràmit automatitzat que preveu l’article 5 quan resulte aplicable.

d) Projecte relatiu a l’obra o servici que cal realitzar d’interés públic, el contingut mínim del qual consistirà en una memòria en la qual s’arreplegaran els aspectes següents:

– Denominació i dades d’identificació del projecte i de l’entitat sol·licitant.

– Descripció detallada de l’obra o el servici que es durà a terme.

En funció de l’obra que es duga a terme, cal adjuntar un projecte bàsic o projecte tècnic complet firmat pel personal tècnic competent. En tot cas, si es tracta d’un projecte bàsic, haurà de contindre, almenys, una memòria descriptiva, unitats d’obra, plànols generals i pressupost amb estimació global per capítols.

– Compromís formal d’aportar amb la documentació d’inici tots els permisos reglamentaris i administratius necessaris per a dur a terme l’activitat.

e) El pla formatiu tindrà una duració de 6 mesos i desenrotllarà especialitats completes dirigides a l’obtenció dels certificats professionals de nivell 1, relacionades amb el projecte d’obra o servici que calga desenrotllar, de manera que s’establisca la coherència entre les especialitats formatives sol·licitades, el pla formatiu per especialitats i les unitats d’obra o servicis. El pla formatiu haurà d’incloure la denominació dels mòduls que l’integren i la seua duració. S’indicaran, així mateix, el calendari, les activitats i els requisits de tutoria per al compliment dels seus objectius.

D’acord amb el que preveuen els apartats 1, 2 i 3 de l’article 6 de l’Orde de bases, les entitats hauran d’incloure en el pla formatiu el contingut de la formació complementària de caràcter modular, així com els programes específics i les accions formatives que s’impartiran a l’alumnat que no haja aconseguit els objectius de l’Educació Secundària Obligatòria o equivalent, o que, tot i estar possessió del títol de graduat o graduada en ESO, no hagen obtingut el títol de Batxillerat o equivalent, que els permeta accedir a certificats de nivell superior.

Així mateix, en el pla formatiu s’especificaran també els aspectes següents:

– Descripció i justificació del fet que l’equip didàctic i el material fungible són els idonis per a la formació de les persones participants i per a la realització del pla formatiu. Entre els mitjans previstos per a la formació de les persones participants, es disposarà d’accés a internet mitjançant una connexió de banda ampla, així com de l’equipament informàtic i de projecció audiovisual necessari per a la utilització d’este recurs a les aules. Si l’entitat sol·licitant no disposa d’una connexió de banda ampla, l’alta d’esta es podrà imputar a la subvenció en l’apartat de gastos de formació.

– Data prevista per al començament del projecte.

– Pressupost de gastos segons el detall següent:

a) Costos derivats de la contractació del personal docent.

b) Costos de mitjans didàctics no inventariables, material escolar, amortització d’equips.

c) Cost de la contractació de l’alumnat.

– Pressupost d’ingressos que inclourà la subvenció que se sol·licita, la part finançada per aportacions de l’entitat promotora o d’altres institucions o organismes i, si és el cas, els ingressos previstos a conseqüència de l’alienació de béns produïts o servicis prestats per al desenrotllament o l’execució del projecte. Hauran de constar expressament, si és el cas, les aportacions o els ingressos que disminuïsquen l’import de la subvenció que s’haja de sol·licitar.

f) En relació amb el que es preveu en els apartats 7 i 8 de l’article 6 de l’orde de bases, les entitats hauran d’aportar el pla d’orientació de les persones participants en el qual es detallarà l’assessorament i informació laboral i professional i l’assistència tècnica a l’alumnat participant tant per a la busca d’ocupació per compte d’altri com per a l’establiment per compte propi, de manera individual o en projectes d’economia social, així com els recursos dels quals disposa l’entitat per a la seua implementació, tant durant l’execució del projecte com almenys durant sis mesos, després de la seua finalització.

g) En relació amb el que preveu en l’Orde de bases en l’article 3.1.*s*, les entitats presentaran un informe sobre les mesures concretes que cal adoptar per a permetre a l’alumnat treballador amb responsabilitats familiars i d’atenció conciliar la seua participació en el programa amb l’atenció de descendents en primer grau menors de 12 anys o familiars dependents i indicar els casos en què no serà possible establir les mesures citades per incompatibilitat amb la gestió adequada del projecte.

4. Amb caràcter voluntari, podrà aportar-se, així mateix, la documentació acreditativa dels criteris que arreplega l’article 13 de l’Orde de bases, en el termini de sol·licitud i en els termes que preveu este.

L’aportació de la documentació acreditativa dels criteris que arreplega l’article 13 té caràcter voluntari i, en conseqüència, només es valorarà la documentació que adjunte l’entitat en el termini de sol·licitud, sense que corresponga realitzar requeriments en la fase d’instrucció a l’efecte d’esmena d’esta documentació en el cas que continga errors o siga insuficient per a efectuar la valoració.

La pertinença als col·lectius de les persones indicades en el certificat dels servicis socials s’acreditarà documentalment de la manera següent:

– Persones amb discapacitat: s’acreditarà mitjançant un certificat oficial emés per l’òrgan competent que acredite el grau de discapacitat igual o superior al 33 %, o de reconeixement de pensió d’incapacitat permanent en grau de total, absoluta o gran invalidesa, o de pensió de classes passives de jubilació o de retir per incapacitat permanent per al servici o inutilitat.

– Persones en situació o risc d’exclusió social que acrediten esta condició mitjançant un certificat emés pels servicis socials competents, la data d’emissió del qual estiga dins dels sis mesos anteriors a la data de finalització del termini de presentació de la sol·licitud.

– Dones víctimes de violència de gènere que acrediten esta condició mitjançant qualsevol dels mitjans que preveu l’article 9 de la Llei 7/2012, de la Generalitat, de 23 de novembre, integral contra la violència sobre la dona en l’àmbit de la Comunitat Valenciana.

– Persones que es troben, o s’hagen trobat, en situació de guarda o tutela per la Generalitat, que provinguen d’institucions de protecció de la infància i de l’adolescència, que provinguen del sistema d’atenció socioeducativa de persones menors d’edat en conflicte amb la llei o que participen en els programes de preparació per a la vida independent regulats en l’article 122 de la Llei 26/2018, de 21 de desembre, de la Generalitat, de drets i garanties de la infància i adolescència, s’ha d’acreditar mitjançant un certificat emés pels servicis socials competents, la data d’emissió dels quals estiga dins dels sis mesos anteriors a la data de finalització del termini de presentació de la sol·licitud.

*Nové. Criteris de valoració de les sol·licituds*

1. Les sol·licituds seran valorades per la Comissió de Valoració d’acord amb els criteris que establix l’article 13 de l’Orde 23/2024, de 3 de setembre.

2. D’acord amb el que establix l’article 13 de l’orde de bases, apartat C, a l’efecte aplicar el criteri quatre, referent a la desocupació, per a calcular la taxa de desocupació de les comarques a l’efecte de valorar este criteri, s’utilitzaran les dades relatives a l’últim trimestre publicades en el portal estadístic de la Generalitat, «Indicadors del mercat de treball a escala subprovincial», en data de finalització del termini de presentació de sol·licituds.

3. En relació amb l’apartat E amb el criteri 6, únicament es tindrà en compte en esta primera etapa el que assenyala l’apartat 6.2.1, «Valoració per a la primera etapa».

4. D’acord amb el que establix l’article 13 de l’orde de bases, apartat F, a l’efecte aplicar el criteri referent a l’àmbit territorial, es consideren municipis afectats pel risc de despoblament els beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, d’acord amb el que establix la Resolució de 23 d’octubre de 2023, de la Presidència de la Generalitat, d’assignació de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana a les respectives entitats beneficiàries, per a l’exercici pressupostari 2023 (DOGV de 31.10.2023), i la Llei 5/2023, de 13 d’abril, integral de mesures contra el despoblament i per l’equitat territorial a la Comunitat Valenciana.

*Dècim. Termini de resolució i notificació i recursos*

1.  Vista la proposta de l’òrgan instructor, la persona titular de la Direcció General d’Ocupació i Formació dictarà la resolució procedent per delegació de la persona titular de la Direcció General de Labora Servici Valencià d’Ocupació i Formació.

2.  El termini per a resoldre i notificar les sol·licituds no podrà excedir 6 mesos comptats a partir de la publicació d’esta Resolució.

3.  Transcorregut el termini anterior sense que s’haja dictat i notificat cap resolució expressa, s’entendrà desestimada la sol·licitud per silenci administratiu, sense perjuí que subsistisca l’obligació legal de resoldre.

4.  Les resolucions de concessió seran motivades i determinaran, a més de l’objecte, condicions i finalitat de la subvenció concedida, la duració, la quantia concedida i el compromís adquirit per cada un dels beneficiaris, si és el cas.

5.  A la resolució de concessió s’adjuntarà la designació, per la direcció del servici territorial de formació per a l’ocupació, del personal tècnic de formació que actuarà d’enllaç entre l’entitat i Labora.

6.   Les resolucions adoptades sobre les sol·licituds d’estes ajudes posen fi a la via administrativa i contra estes podran interposar-se els recursos previstos en la legislació vigent.

*Onzé. Mitjà de notificació o publicació dels tràmits que cal efectuar en el procediment*

1. Les notificacions es practicaran per mitjans electrònics. Les notificacions seran vàlides sempre que permeten tindre constància de la seua posada a disposició, de l’accés per l’entitat sol·licitant o la persona representant legal, de les seues dates i hores, del contingut íntegre, i de la identitat fidedigna de la persona remitent i destinatària d’esta. L’acreditació de la notificació efectuada s’incorporarà a l’expedient.

Les notificacions per mitjans electrònics es practicaran mitjançant compareixença en la seu electrònica de la Generalitat (<https://sede.gva.es>), a través de l’adreça electrònica habilitada única o mitjançant els dos sistemes, de la mateixa manera que l’establida en el paràgraf segon del resolc sèptim per a realitzar la sol·licitud. S’entén per compareixença en la seu electrònica l’accés per l’interessat o el seu representant degudament identificat al contingut de la notificació. Les notificacions per mitjans electrònics es consideraran practicades en el moment en què es produïsca l’accés al contingut. La notificació es considerarà rebutjada quan hagen transcorregut deu dies naturals des de la posada a la disposició de la notificació sense que s’accedisca al seu contingut. Es considerarà complida l’obligació a la qual es referix l’article 40.4 de la Llei 39/2015, de 2 d’octubre, de procediment administratiu comú de les administracions públiques, amb la posada a la disposició de la notificació en la seu electrònica de l’administració o l’organisme actuant o en l’adreça electrònica habilitada única.

Labora enviarà un avís al dispositiu electrònic i/o a l’adreça de correu electrònic de l’entitat interessada que esta haja comunicat, informant-lo de la posada a la disposició d’una notificació en la seu electrònica de la Generalitat Valenciana o en l’adreça electrònica habilitada única. La falta de pràctica d’este avís no impedirà que la notificació es considere plenament vàlida.

2. En el cas que la sol·licitud presentada no complisca els requisits exigits o la documentació aportada continga errors o siga insuficient, l’òrgan instructor requerirà a l’entitat sol·licitant perquè, en el termini de deu hàbils, esmene la falta o aportació els documents preceptius, amb indicació que, si així no ho fa, se li tindrà per desistida en la seua petició, amb la resolució prèvia que haurà de ser dictada en els termes de l’article 21 de la Llei 39/2015.

3. D’acord amb el que preveu l’article 73 de la mateixa llei, si en qualsevol moment es considera que algun dels actes dels interessats no reunix els requisits necessaris, l’Administració ho posarà en el seu coneixement i li concedirà un termini de deu dies hàbils per a omplir-lo.

Als interessats que no atenguen el requeriment, es podrà declarar perdut el dret al tràmit corresponent; no obstant això, s’admetrà l’actuació de l’interessat i produirà els seus efectes legals si es produïx abans o dins del dia que es notifique la resolució en la qual es tinga per transcorregut el termini.

*Dotzé. Renúncies*

En cas de renúncies a subvencions concedides, es podrà proposar la concessió per orde de la puntuació obtinguda en la fase de valoració de la província corresponent, si és el cas, de les sol·licituds que van obtindre prou puntuació per a ser concedides i no ho van ser per no haver-hi crèdit per a la concessió.

*Tretzé. Sol·licitud de bestreta i ingrés de romanents*

1. En aplicació del que preveu la disposició addicional novena del Reial decret 818/2021, d’acord amb el que disposa l’article 6.5.*b*  i la disposició addicional dècima de la Llei 30/2015, de 9 de setembre, en el cas d’ajudes dirigides a l’Administració general de l’Estat, les comunitats autònomes o les entitats locals i les entitats la titularitat de les quals corresponga íntegrament a les anteriors, en el marc dels programes públics d’ocupació i formació, es podrà anticipar fins al 80 % de la subvenció concedida, amb una sol·licitud prèvia que haurà de presentar-se una vegada acreditat l’inici de l’activitat formativa.

Si es tracta d’administracions públiques, d’organismes públics dependents o vinculats a estes i d’entitats sense ànim de lucre que desplegaran programes en l’àmbit de l’ocupació i formació, el pagament anticipat no requerirà la constitució de garanties.

2. Quan l’entitat beneficiària siga una entitat local, com a requisit previ al cobrament, ha de presentar l’acreditació d’estar al corrent en el compliment de l’obligació de rendició de comptes anuals davant de la Sindicatura de Comptes, de conformitat amb el que disposa l’article 199.4 de la Llei 8/2010, de la Generalitat, de 23 de juny, de règim local de la Comunitat Valenciana.

3. Dins del termini de justificació previst en la convocatòria, l’entitat haurà d’ingressar els romanents no aplicats en el compte número ES52 0502 0770 6010 4288 5351 de l’entitat CaixaBank a favor de Labora, i acreditar-ho davant del mateix òrgan identificant el número d’expedient.

*Catorzé. Termini d’inici, seguiment i finalització de les accions formatives*

D’acord amb el que preveu l’orde de bases, els cursos hauran d’iniciar-se en el termini de dos mesos des de la notificació de la resolució de concessió llevat que per estar impartint formació les aules no estiguen disponibles, i en este cas este termini es comptarà a partir del moment en què finalitzen les referides accions formatives, data que caldrà comunicar al personal tècnic de formació. Sense perjuí d’això, els projectes s’iniciaran, en tot cas, abans del 28 de febrer de 2025 i finalitzaran d’acord amb la duració del projecte establida en el resolc tercer d’esta resolució.

La comunicació d’inici de les accions formatives, de les modificacions o incidències en el desenrotllament d’estes i de la finalització dels projectes, així com la presentació de documentació a l’efecte de l’avaluació, seguiment i control de la qualitat de les accions formatives i la relativa als indicadors de resultats una vegada finalitzats els projectes, la realitzaran les entitats beneficiàries a través de l’aplicació informàtica proporcionada a este efecte segons el procediment previst en l’orde de bases i les instruccions que sobre l’execució del programa dicte la Direcció General de Labora Servici Valencià d’Ocupació i Formació, que es publicaren en la web de Labora.

*Quinzé. Mòduls econòmics*

D’acord amb el que preveu l’article 22 de l’orde de bases, per a l’exercici 2024 s’establixen els següents mòduls econòmics:

Mòdul A. Costos salarials del personal directiu, docent i auxiliar administratiu: 4 euros per cada participant i hora.

Mòdul B. Costos de formació i manteniment: 1,12 euros per cada participant i hora.

Mòdul C. Salaris de l’alumnat: el salari mínim interprofessional establit l’any en el qual es concedixen les ajudes, en concepte de salaris de l’alumnat/persona treballadora, sense perjuí de l’obligació de les entitats de fer efectiva les retribucions que corresponguen a l’alumnat treballador en relació amb el temps de treball efectiu d’acord amb la normativa laboral aplicable.

En relació amb els mòduls A i C, es computaran les situacions amb dret a retribució en les quals no es presta servici efectiu com les absències justificades, les situacions que preveu l’article 37.7 del text refós de la Llei de l’Estatut dels Treballadors i els períodes de baixa per incapacitat temporal pels gastos que no hagen sigut compensats per la Seguretat Social i siguen assumits per l’entitat beneficiària.

Als únics efectes del càlcul de la subvenció els projectes Acció Inserta tindran una duració equivalent a 960 hores, amb independència de la jornada laboral en còmput anual aprovada per al personal de l’entitat beneficiària.

*Setzé. Termini de justificació*

L’entitat beneficiària haurà de presentar la justificació de la subvenció en el termini màxim d’un mes des de la finalització del projecte utilitzant per a això l’aplicació informàtica Colaborem Sidec o la que facilite Labora per a una finalitat anàloga.

*Disposició final. Efectes*

La present resolució tindrà efecte des de la seua publicació en el *Diari Oficial de la Generalitat Valenciana.*

Contra esta resolució, que esgota la via administrativa, es podrà interposar un recurs potestatiu de reposició davant d’este mateix òrgan en el termini d’un mes a partir de l’endemà de la publicació d’esta resolució, d’acord amb el que es preveu en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que s’establix en l’article 8, apartat 3, així com en l’article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que s’estime pertinent.

  

València, 3 d'octubre de 2024

Antonio Galvañ Diez

Director general de LABORA Servei Valencià d'Ocupació i Formació

Esta disposició conté annexos. Consulteu-ne la versió en PDF.